b'\n_START_ARTICLE_\nDekletov dnevnik\n_START_SECTION_\nZgodba\n_START_PARAGRAPH_\nPreprosto dekle Draga v dnevniku opisuje do\xc5\xbeivljanje ljubezni in prijateljstva._NEWLINE_S prijateljico Majdo se odpravita v hotel v stari gra\xc5\xa1\xc4\x8dini, kjer opravljata \xc5\xa1olsko prakso gospodinjske pomo\xc4\x8dnice in natakarice. Stroga in nesramna nadzornica je dekletom nalagala te\xc5\xbeka dela, zato je Draga zaprosila za premestitev v Ljubljano. Tam se je navezala na dekleti Mimi in Mili. V \xc5\xa1tudentskem naselju pogosto zahaja na zmenke. Fantov se hitro naveli\xc4\x8da, po desetih neuspe\xc5\xa1nih ljubezenskih zvezah pa je spoznala izobra\xc5\xbeenega, uglajenega in resnega Roka Brumata, ki je \xc5\xa1tudiral zemljepis in zgodovino. Njuna zveza je trajala dalj \xc4\x8dasa, Draga se mu je predala z du\xc5\xa1o in telesom. Rok mora na slu\xc5\xbeenje vojske in Draga je zaradi tega ogor\xc4\x8dena. Zveza se je pri\xc4\x8dela krhati, nekaj mesecev pred odhodom v vojsko pa sta se pobotala. Od\xc5\xa1la sta na morje, kjer se je Draga nau\xc4\x8dila plavati. Obiskovala sta restavracije, hodila na izlete in plesi\xc5\xa1\xc4\x8da. Draga je bila ambiciozna, \xc5\xbeelela si je oditi v Nem\xc4\x8dijo ali \xc5\xa0vico, da bi videla, kako delajo drugod. \xc5\xa0olanje je kon\xc4\x8dala z dobrim uspehom, kar je Roka presenetilo. Spodbujal jo je pri vseh njenih odlo\xc4\x8ditvah. Njuna zveza je ponovno v krizi. Draga je postala groba, pri stre\xc5\xbebi jo je motila neotesanost gostov, do\xc5\xbeivljala podcenjevanje, izogibala se je razgovorom o poroki z Rokom. Plamen ljubezni je uga\xc5\xa1al, vedno manj sta se pogovarjala. Rokovo upanje, da bo spet vse po starem, se je izjalovilo. Po odhodu v vojsko sta si sprva redno dopisovala, nato so pisma postajala redkej\xc5\xa1a. Draga je Roku izro\xc4\x8dila svoj dnevnik, ki je bil delno zapisan v skrivni pisavi._NEWLINE_Nekega dne mu Draga sporo\xc4\x8di, da se je poro\xc4\x8dila. Z mo\xc5\xbeem Bojanom \xc5\xbeivita v Nem\xc4\x8diji in imata sina. Dogovorijo se za sre\xc4\x8danje. Rok vidi, da se je Draga spremenila, Bojan se mu ni zdel primeren zanjo, vendar ji je kljub temu privo\xc5\xa1\xc4\x8dil sre\xc4\x8do. \xc4\x8cez nekaj let Draga razmi\xc5\xa1lja o vrnitvi v domovino in o lo\xc4\x8ditvi. Napi\xc5\xa1e pismo Roku, da naj jo \xc4\x8daka doma, saj se s sinom odpravljata nazaj v Slovenijo. Rok ji odgovori, da jo bo \xc4\x8dakal.\n_START_SECTION_\nKritika in literarna zgodovina\n_START_PARAGRAPH_\n"Bratkov "pisemski" roman o dekletu, ki do\xc5\xbeivlja prvo ljubezensko sre\xc4\x8do, nato pa v zakonu tudi polom, je pomemben predvsem zato, ker v njem ni nobenega juna\xc5\xa1tva, nobene obljube in nobenega vesoljnega na\xc4\x8drta za seksualno osvoboditev. To je preprosta vsakdanja zgodba o ve\xc4\x8dno enakem svetu upanj in razo\xc4\x8daranj, o trpljenju in veselju mladega dekleta, ki iz mno\xc5\xbeice flirtov izbere "pravo ljubezen", pa ta zaradi okoli\xc5\xa1\xc4\x8din ni mogo\xc4\x8da. Ko na koncu \xc5\xbealostno priznava, da je zakon resna stvar, da pa ji kljub vsemu ni mogo\xc4\x8de vztrajati v njem, \xc5\xa1e ne vemo, ali bo res tvegala in se vrnila v objem nekdanjega in prvega ljubimca Roka. Lahko slutimo, da se bo to zgodilo, vendar nam ni prizaneseno z deziluzijo \xe2\x80\x94 da utegne tak\xc5\xa1na zveza tudi obledeti, da je skratka dru\xc5\xbeenje ljudi hipna veriga ter valovanje padcev in vzponov ... Knjiga je lahkotno, bralno napisana etuda in je eno od del, ki morajo nastajati znotraj slehernega literarnega opusa in v vsaki literaturi. Nekoliko moti le nedosledna gradnja \xe2\x80\x94 ponekod imamo opravka s pismi in zapiski, ki dajejo vtis dokumentiranosti, ponekod pa se vme\xc5\xa1a avtor s svojimi sodbami, ki sicer niso usodne za dokon\xc4\x8dni izven dela, vendar prekinjajo sicer \xc4\x8disto in skladno "dnevni\xc5\xa1ko-pisemsko" strukturo." (Dimitrij Rupel)'